ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1805/97 υποβολή: Robert Evans (PSE) προς την Επιτροπή (28 Μαΐου 1997)

Θέμα: Εισφορές της ΕΕ σε προϊόντα μανιόκας

Μπορεί η Επιτροπή να εξηγήσει το λόγο για τον οποίο οι εισφορές που επιβάλλονται στα ακόλουθα προϊόντα μανιόκας είναι τόσο υψηλές;

- ζύμη μανιόκας 1901909999/συμπληρωματικός κώδικας 7010

- αλεύρι μανιόκας 1901909975/συμπληρωματικός κώδικας 7015.

Επιχειρήσεις που δρουν στην εκλογική μου περιφέρεια δεν μπορούν να κατανοήσουν το λόγο για τον οποίο τα εν λόγω προϊόντα επιβαρύνονται με τόσο υψηλό δασμό.

Απάντηση του κ. Bangemann εξ ονόματος της Επιτροπής (4 Ιουλίου 1997)

Τα μεταποιημένα γεωργικά προϊόντα που δεν καλύπτονται από το παράρτημα ΙΙ της συνθήκης ΕΚ υπόκεινται στο καθεστώς συναλλαγών που έχει καθιερωθεί από τον κανονισμό (ΕΚ) αριθ. 3448/93 ((ΕΕ L 318 της 20.12.1993. )) του Συμβουλίου για τον καθορισμό του καθεστώτος συναλλαγών που εφαρμόζεται για ορισμένα εμπορεύματα που προέρχονται από τη μεταποίηση γεωργικών προϊόντων. Στόχος του καθεστώτος είναι η διασφάλιση της εμπορικής και της γεωργικής πολιτικής της Κοινότητας.

Ταπαρασκευάσματα τροφής που περιέχουν κάσσαβα και τα οποία υπάγονται στον κωδικό αριθμό 1901 90 99 της συνδυασμένης ονοματολογίας υπόκεινται κατά την εισαγωγή τους ακριβώς όπως και πολυάριθμα αλλά μεταποιημένα γεωργικά προϊόντα στο καθεστώς αυτό και επιβαρύνονται με δασμό που συναπαρτίζεται από δύο μέρη - το δασμό επί της αξίας (ad valorem) που συμβαδίζει με τους σκοπούς της προστασίας βιομηχανικών προϊόντων και από ένα συγκεκριμένο ποσό που αντιστοιχεί στην προστασία που κρίνεται αναγκαία για την εξυπηρέτηση γεωργικών σκοπών.

Σύμφωνα με τους αντικειμενικούς στόχους που επιδιώκονται από την κοινή αγροτική πολιτική, το ειδικό αυτό ποσό λαμβάνει υπόψη του τις ποσότητες των γεωργικών ακατέργαστων υλών που χρησιμοποιούνται κατά την μεταποίηση. Το ποσό βασίζεται στους δασμούς που εφαρμόζονται κατά την εισαγωγή των αντίστοιχων πρώτων υλών υπό τη φυσική τους μορφή. Οι εισαγωγικοί σταθμοί επί της πρώτης ύλης για το άλευρο από κασσάβα, τον άμυλο από κασσάβα, τον άμυλο από γεώμηλα και τον άμυλο από αραβόσιτο είναι ταυτόσημοι.

Όλα τα ειδικότερα ποσά που συναποτελούν μέρος του δασμού με τον οποίο επιβαρύνονται τα μεταποιημένα γεωργικά προϊόντα που συμπεριλαμβάνουν παρασκευάσματα τροφών που περιέχουν κασσάβα και τα οποία υπάγονται στον κωδικό αριθμό 1901 90 99 της συνδυασμένης ονοματολογίας προσέλαβαν δεσμευτική μορφή με βάση τη ρύθμιση του γύρου της Ουρουγουάης που επήλθε για τη γενική συμφωνία δασμών και εμπορίου. Τα δεσμευτικά αυτά ποσά βασίστηκαν στο μέσω όρο των δασμών που ίσχυσαν κατά τη χρονική περίοδο από το 1986 έως το 1988.
ΓΡΑΠΤΗ ΕΡΩΤΗΣΗ E-1817/97 υποβολή: Jesϊs Cabezσn Alonso (PSE) προς την Επιτροπή (28 Μαΐου 1997)

Θέμα: Ποσοστώσεις στον τομέα του γάλακτος

Μπορεί η Επιτροπή να επιβεβαιώσει εάν είναι αληθές ότι, έχοντας αναλύσει την αγορά του γάλακτος στην Ευρωπαϊκή Ένωση, θα προτείνει στο Συμβούλιο να διατηρήσει μέχρι το έτος 2005 το σύστημα των ποσοστώσεων παραγωγής σε αυτόν τον τομέα;

Τούτο σημαίνει ότι δεν θα υπάρξουν τροποποιήσεις στις ποσοστώσεις της παραγωγής γάλακτος για κάθε ένα από τα κράτη μέλη της Ευρωπαϊκής Ένωσης;

Κοινή απάντηση του κ. Fischler εξ ονόματος της Επιτροπής στις γραπτές ερωτήσεις E-1817/97 και E-1818/97 (27 Ιουνίου 1997)

Τον Δεκέμβριο του 1992, η ισχύς του καθεστώτος των ποσοστώσεων της παραγωγής γάλακτος παρατάθηκε μέχρι τις 31 Μαρτίου 2000. Για να καθοριστεί το καθεστώς που πρόκειται να ισχύσει μελλοντικά, πρέπει να αρχίσουν, ήδη από τώρα, να διεξάγονται συζητήσεις και διαβουλεύσεις σχετικά με αυτό το θέμα.

Προς αυτόν τον σκοπό, η πρώτη ενέργεια της Επιτροπής ήταν η σύνταξη δύο εγγράφων εργασίας: «ΚΓΠ - 2000 / Μακροπρόθεσμες προβλέψεις» και «κατάσταση και προοπτικές του τομέως του γάλακτος», τα οποία μόλις προσφάτως δημοσιεύτηκαν και απευθύνθηκαν στο Κοινοβούλιο. Το Αξιότιμο μέλος του Κοινοβουλίου καλείται να λάβει γνώση αυτών των εγγράφων.

Επί του παρόντος θα ήταν, επομένως, πρόωρο να λάβει κανείς θέση σχετικά με το ενδεχόμενο της παράτασης του παρόντος καθεστώτος και των συναφών λεπτομερειών.
ΓΡΑΠΤΗ ΕΡΩΤΗΣΗ E-2216/97 υποβολή: Robin Teverson (ELDR) προς την Επιτροπή (30 Iουνίου 1997)

Θέμα: Δορυφορική τεχνολογία

Η χρήση δορυφορικής τεχνολογίας είναι μεγάλη βοήθεια για τις απομακρυσμένες περιοχές της υπαίθρου που η οικονομία τους εξαρτάται συχνά από τις μικρομεσαίες επιχειρήσεις. Είναι σημαντικό, συνεπώς, για τις επιχειρήσεις αυτές να παρακολουθήσουν τις εξελίξεις της δορυφορικής τεχνολογίας ώστε να επωφεληθούν από αυτές.

Καταγγέλλεται, ωστόσο, ότι οι συμφωνίες για τις τιμές αποτελούν κοινή πρακτική μεταξύ των πωλητών δορυφορικού χώρου οι οποίοι διατηρούν υψηλές και ενιαίες τιμές.

Γνωρίζει η Επιτροπή τις πρακτικές αυτές και εάν ναι, έχει αυτό ληφθεί υπόψη στην κατάρτιση του νέου σχεδίου δράσης για τη δορυφορική τεχνολογία;

Απάντηση του κ. Bangemann εξ ονόματος της Επιτροπής (30 Ιουλίου 1997)

Η ανακοίνωση της Επιτροπής που φέρει τον τίτλο «Σχέδιο δράσης της ΕΕ: δορυφορικές επικοινωνίες στην κοινωνία των πληροφοριών» ((Έγγρ. COM(97) 91. )) ανταποκρίνεται στην πιεστική ανάγκη ανάληψης πολιτικής δράσης για τη δημιουργία των προϋποθέσεων ταχείας ανάπτυξης της ανταγωνιστικής αγοράς δορυφορικών επικοινωνιών στην Ευρώπη.

Λαμβάνοντας υπόψη του τη βασική αρχή της επικουρικότητας, το προαναφερόμενο σχέδιο δράσης επικεντρώνεται στο στόχο της ολοκλήρωσης της εσωτερικής αγοράς της Κοινότητας, της ενίσχυσης της θέσης που κατέχει η Ευρώπη σε διεθνές επίπεδο και της ενίσχυσης της παρεχόμενης υποστήριξης στον ευρωπαϊκό κλάδο έρευνας και ανάπτυξης.

Οι δράσεις Α1 και Α6 αναφέρονται μεταξύ άλλων στις διατάξεις που σχετίζονται με το δίκαιο του ανταγωνισμού και ανατρέχουν ιδίως στις διατάξεις που αφορούν τις συμπράξεις στα θέματα τιμολόγησης (άρθρο 85 της συνθήκης ΕΚ):

- Α1 «Η Επιτροπή θα εντείνει τις προσπάθειες που καταβάλλει από την πλευρά της για την ολοσχερή εφαρμογή όλων των σχετικών διατάξεων της ευρωπαϊκής νομοθεσίας που ισχύουν για τις δορυφορικές επικοινωνίες [...],

- Α6 «[...] Η Επιτροπή θα εξακολουθήσει να εξετάζει την πορεία εξέλιξης των διεθνών οργανισμών δορυφορικών επικοινωνιών και θα λάβει όλα τα ενδεδειγμένα μέτρα για να επιτευχθεί ο στόχος η προαναφερόμενη πορεία εξέλιξης να συμβάλει στην εγκαθίδρυση αγοράς δορυφορικών επικοινωνιών στην οποία θα επικρατούν συνθήκες πλήρους ανταγωνισμού».

Η Επιτροπή επιδιώκει πράγματι να αυξηθεί το επίπεδο του ανταγωνισμού μεταξύ των επιχειρήσεων εκμετάλλευσης των δορυφόρων και των φορέων παροχής δορυφορικών υπηρεσιών. Ένας τρόπος για να επιτευχθεί ο στόχος αυτός είναι η υποστήριξη των προσπαθειών αναδιάρθρωσης των διακυβερνητικών οργανισμών δορυφορικών επικοινωνιών (Intelsat, Eutelsat και Inmarsat) με περισσότερο εμπορικά κριτήρια, υπό το πρίσμα της διείσδυσης νέων δορυφορικών επιχειρήσεων στις αγορές τους. Η Επιτροπή θα διερευνήσει επιπλέον διεξοδικά κάθε καταγγελία σε σχέση με πρακτικές που εμφανίζονται να παραβιάζουν τους κανόνες ανταγωνισμού της Κοινότητας.
ΓΡΑΠΤΗ ΕΡΩΤΗΣΗ E-1538/97 υποβολή: Hiltrud Breyer (V) προς την Επιτροπή (5 Μαΐου 1997)

Θέμα: Δηλητηριάσεις από εστέρα του φωσφορικού οξέος μετά από χρήση του παρασκευάσματος «Tiguvon» (Fenthion) της εταιρίας Bayer Leverkusen

Το παρασκευαζόμενο από την εταιρία Bayer Leverkusen ψυλλοκτόνο «Tiguvon» διατίθεται υπό διαφόρους τύπους. Το «Tiguvon 10» χρησιμοποιείται για γάτες άνω των 2 kg. Για σκύλους βάρους μεταξύ 3 και 10 kg συνιστάται η χρήση του ψυλλοκτόνου «Tiguvon 20» ενώ για σκύλους βάρους 10 kg και άνω η σχετική θεραπεία γίνεται με «Tiguvon 20 G». Άτομα τα οποία υπέβαλαν επανειλημμένως κατοικίδια ζώα σε θεραπεία με το ψυλλοκτόνο «Tiguvon» (Fenthion) έπαθαν σοβαρές δηλητηριάσεις οφειλόμενες σε εστέρα του φωσφορικού οξέος. Μετά την αδυναμία της Επιτροπής να απαντήσει στη γραπτή ερώτησή μου Ε-1470/96 ((ΕΕ C 345 της 15.11.1996, σελ. 76. )), την παρακαλώ να δώσει το ταχύτερο δυνατόν απαντήσεις στα ακόλουθα ερωτήματα:

Έχει υπόψη της η Επιτροπή ερευνητικά πορίσματα σχετικά με το κατά πόσον απειλείται και η υγεία των κατόχων κατοικιδίων ζώων, κυρίως των παιδιών, τα οποία είναι δυνατόν να υποστούν βλάβες ήδη με ελάχιστες ποσότητες τοξικών ουσιών και τα οποία δεν μπορούν να θεωρούνται, λόγω της ηλικίας τους, υπεύθυνα για τον εαυτό τους;

Απάντηση του κ. Bangemann εξ ονόματος της Επιτροπής (23 Ιουνίου 1997)

Μετά από τη γραπτή ερώτηση Ε-1470/96 που είχε υποβληθεί από το Αξιότιμο Μέλος, η Επιτροπή υπέβαλε ερώτηση στην ομάδα εργασίας φαρμακοεπαγρύπνησης της επιστημονικής επιτροπής για την αξιολόγηση των κτηνιατρικών φαρμάκων να την πληροφορήσει για ενεπιθύμητες επιπτώσεις του προϊόντος. Έκτοτε δεν έχει αναφερθεί καμμία ανεπιθύμητη επίπτωση.
ΓΡΑΠΤΗ ΕΡΩΤΗΣΗ E-2267/97 υποβολή: Amedeo Amadeo (NI) προς την Επιτροπή (2 Iουλίου 1997)

Θέμα: Ενημέρωση σχετικά με τα μέσα ανάπτυξης που προορίζονται για τη βορειοδυτική ζώνη της Ιταλίας το 1995-1996

Σε ποιό ύψος ανέρχονται και για ποιές δράσεις ήταν προορισμένοι οι πόροι που χορηγήθηκαν το 1995 και 1996 από την Ευρωπαϊκή Ένωση στη βορειοδυτική ζώνη της Ιταλίας (Lombardia, Piemonte, Liguria και Valle d'Aosta), από διάφορες πηγές, και ειδικότερα:

1. το Ευρωπαϊκό Ταμείο Περιφερειακής Ανάπτυξης 7

2. το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ) - τμήμα προσανατολισμού 7

3. το Ευρωπαϊκό Κοινωνικό Ταμείο 7

4. τα προγράμματα έρευνας της Ευρωπαϊκής Ένωσης 7

5. τα προγράμματα της Ευρωπαϊκής Ένωσης στον τομέα της ενέργειας 7

6. τα προγράμματα της Ευρωπαϊκής Ένωσης στον τομέα του περιβάλλοντος 7

7. από άλλα προγράμματα της Ευρωπαϊκής Ένωσης;

Απάντηση του κ. Santer εξ ονόματος της Επιτροπής (7 Αυγούστου 1997)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
ΓΡΑΠΤΗ ΕΡΩΤΗΣΗ E-1818/97 υποβολή: Jesϊs Cabezσn Alonso (PSE) προς την Επιτροπή (28 Μαΐου 1997)

Θέμα: Η αγορά του γάλακτος στην Ευρωπαϊκή Ένωση

Ποιες θα είναι οι βασικές αρχές που θα περιέχονται στο έγγραφο της Επιτροπής σχετικά με την ανάλυση της κατάστασης της αγοράς του γάλακτος στην Ευρωπαϊκή Ένωση;

Ποιο χρονοδιάγραμμα έχει προβλέψει η Επιτροπή για την αναθεώρηση της ΚΟΑ γαλακτοκομικών προϊόντων;

Κοινή απάντηση του κ. Fischler εξ ονόματος της Επιτροπής στις γραπτές ερωτήσεις E-1817/97 και E-1818/97 (27 Ιουνίου 1997)

Τον Δεκέμβριο του 1992, η ισχύς του καθεστώτος των ποσοστώσεων της παραγωγής γάλακτος παρατάθηκε μέχρι τις 31 Μαρτίου 2000. Για να καθοριστεί το καθεστώς που πρόκειται να ισχύσει μελλοντικά, πρέπει να αρχίσουν, ήδη από τώρα, να διεξάγονται συζητήσεις και διαβουλεύσεις σχετικά με αυτό το θέμα.

Προς αυτόν τον σκοπό, η πρώτη ενέργεια της Επιτροπής ήταν η σύνταξη δύο εγγράφων εργασίας: «ΚΓΠ - 2000 / Μακροπρόθεσμες προβλέψεις» και «κατάσταση και προοπτικές του τομέως του γάλακτος», τα οποία μόλις προσφάτως δημοσιεύτηκαν και απευθύνθηκαν στο Κοινοβούλιο. Το Αξιότιμο μέλος του Κοινοβουλίου καλείται να λάβει γνώση αυτών των εγγράφων.

Επί του παρόντος θα ήταν, επομένως, πρόωρο να λάβει κανείς θέση σχετικά με το ενδεχόμενο της παράτασης του παρόντος καθεστώτος και των συναφών λεπτομερειών.
ΓΡΑΠΤΗ ΕΡΩΤΗΣΗ E-1700/97 υποβολή: Ulf Holm (V) προς την Επιτροπή (20 Μαΐου 1997)

Θέμα: Αντιπροσωπείες της Ευρωπαϊκής Επιτροπής

Η Ευρωπαϊκή Επιτροπή έχει, εδώ και πολλά χρόνια, μια σειρά γραφείων (αντιπροσωπειών) σε όλο τον κόσμο.

1. Μπορεί η Επιτροπή να παράσχει κατάλογο όλων των αντιπροσωπειών της ΕΕ που υπάρχουν σήμερα;

2. Πόσες αντιπροσωπείες υπήρχαν συνολικά το 1980, το 1985, το 1990 και το 1995 αντίστοιχα;

3. Μπορεί η Επιτροπή να επισημάνει τι προσωπικό απασχολεί καθεμία από τις αντιπροσωπείες αυτές;

4. Μπορεί η Επιτροπή να επισημάνει ποιο είναι το κόστος λειτουργίας κάθε αντιπροσωπείας;

5. Ποιο ήταν το κόστος λειτουργίας όλων των αντιπροσωπειών το 1980, το 1985, το 1990 και το 1995 αντίστοιχα;

Απάντηση του κ.Van den Broek εξ ονόματος της Επιτροπής (24 Ιουνίου 1997)

Η Επιτροπή καλεί το Αξιότιμο Μέλος του Κοινοβουλίου να ανατρέξει στην απάντηση που έχει ήδη δοθεί στην γραπτή ερώτηση 1107/97 σε ό,τι αφορά τα σημεία 1 και 3 ((ΕΕ C 319 της 18.10.1997, σελ. 230. )).

Σε ότι αφορά το σημείο 2, σημειώνεται ότι το 1980 λειτουργούσαν 64 αντιπροσωπείες ή γραφεία. Το 1985, ο αριθμός αυξήθηκε σε 82. Το 1990, ήταν 94 και το 1995, 122.

Οι δαπάνες λειτουργίας κάθε αντιπροσωπείας δεν είναι δυνατόν να προσδιορισθόύν επακριβώς. Ειδικότερα, το δημοσιονομικό σύστημα της Επιτροπής έχει καταρτισθεί κατά τρόπον ώστε το σύνολο των δεδομένων συγκεντρώνεται στο εσωτερικό του τίτλου A6, του οποίου οι δαπάνες κατανέμονται κατά κατηγορία.

Οι δαπάνες πριν από το 1988 κατανέμονταν στο σύνολο του προϋπολογισμού. Η ανασύσταση αυτών των δαπανών δεν είναι δυνατή. Από το 1990, οι δαπάνες περιλαμβάνονται στον τίτλο A6 και ανέρχονταν σε 112 εκατ. ECU το 1990, και σε 191 εκατ. ECU, το 1995. Η αύξηση των δαπανών οφείλεται, βασικά στην επέκταση του δικτύου των αντιπροσωπειών της Επιτροπής στις Ανατολικές Χώρες.
ΓΡΑΠΤΗ ΕΡΩΤΗΣΗ E-1947/97 υποβολή: Cristiana Muscardini (NI) προς την Επιτροπή (4 Iουνίου 1997)

Θέμα: Βασανισμοί φοράδων για την παρασκευή του φαρμάκου Premarin

Το έντυπο «Impronte», που τυπώνεται και διανέμεται από την οργάνωση Lega Italiana Antivivisezione (Ιταλικός Σύνδεσμος κατά της Ζωοτομίας) καταγγέλλει από πολύν καιρό ότι στις Ηνωμένες Πολιτείες και τον Καναδά 75.000 φοράδες υποβάλλονται σε βασανιστήρια για να μπορέσουν τα αμερικανικά εργαστήρια Wieth-ayerst να παρασκευάσουν τα βασικά προϊόντα για το φάρμακο Premarin.

Στα άλογα επιβάλλεται το βασανιστήριο της πείνας χορηγώντας τους 22 λίτρα νερού αντί των 50 που χρειάζονται καθημερινά, πράγμα που επιτρέπει τη λήψη συμπυκνωμένων ούρων. Εξάλλου, η μέθοδος με την οποία συλλέγονται τα ούρα προκαλεί στο ζώο πόνο και σοβαρές πληγές. Ζητείται κατά συνέπεια από την Επιτροπή να ενεργήσει ώστε να απαγορευθεί στην Ευρώπη η εισαγωγή του ανωτέρω φαρμάκου, προκειμένου να αποθαρρυνθούν παρόμοιες βάρβαρες διαδικασίες.

Απάντηση του κ. Bangemann εξ ονόματος της Επιτροπής (8 Ιουλίου 1997)

Παρακαλείται το Αξιότιμο Μέλος του Κοινοβουλίου να ανατρέξει στην απάντηση που έδωσε η Επιτροπή στις γραπτές ερωτήσεις Ε-1784/96 και 1785/96 της κας Van Dijk ((ΕΕ C 11 της 13.1.1997. )).

Κατάκανόνα, οι κανονιστικές διατάξεις που διέπουν το διεθνές εμπόριο δεν επιτρέπουν στην Κοινότητα να απαγορεύει την εισαγωγή προϊόντων προελεύσεως τρίτων χωρών λόγω της εικαζόμενης παραγωγής των εν λόγω προϊόντων υπό συνθήκες οι οποίες, στην Κοινότητα, θα εθεωρούντο απαράδεκτες, εφόσον τα εν λόγω προϊόντα δεν συνεπάγονται κινδύνους για την υγεία και την ζωή των ανθρώπων και των ζώων στην Κοινότητα.
ΓΡΑΠΤΗ ΕΡΩΤΗΣΗ E-1466/97 υποβολή: Giovanni Burtone (PPE) προς την Επιτροπή (30 Απριλίου 1997)

Θέμα: Συμφωνίες με τρίτες μεσογειακές χώρες

Λαμβάνοντας υπόψη ότι τον Μάρτιο 1996 ο υποβάλων την ερώτηση είχε ζητήσει το πάγωμα εμπορικής συμφωνίας με το Μαρόκο η οποία θα είχε επιφέρει αναπόφευκτη κρίση στον αγροτικό τομέα και ιδίως στον τομέα των εσπεριδοειδών στη Σικελία 7

λαμβάνοντας υπόψη ότι τα κράτη μέλη βρίσκονται στο στάδιο της κύρωσης των επονομαζόμενων συμφωνιών με τρίτες μεσογειακές χώρες, συμφωνίες για τις οποίες δυσανασχετούν και διαφωνούν οι αγροτικές επιχειρήσεις 7

ερωτάται η Επιτροπή εάν έχει αξιολογήσει τον αντίκτυπο και τις σοβαρές συνέπειες που είναι δυνατόν να επιφέρουν οι συμφωνίες αυτές (και ιδίως αυτή με το Μαρόκο) σε περιφέρειες της ΕΕ (ιδίως στη Σικελία) οι οποίες ασκούν εκ παραδόσεως κατά κύριο λόγο αυτή την αγροτική δραστηριότητα και οι οποίες βρίσκονται με τον τρόπο αυτό αντιμέτωπες με μία μορφή αθέμιτου ανταγωνισμού λόγω του φθηνότερου εργατικού δυναμικού στις εν λόγω τρίτες χώρες της μεσογειακής λεκάνης;

Σε περίπτωση που δεν αρθούν οι εν λόγω εμπορικές συμφωνίες με τις τρίτες μεσογειακές χώρες, μέχρι τι βαθμό και βάσει ποίων κριτηρίων σκοπεύει η Επιτροπή να θέσει σε λειτουργία μία πολιτική ενισχύσεων υπέρ των παραγωγών που ζημιώνουν από αυτό τον αθέμιτο ανταγωνισμό;

Απάντηση του κ. Fischler εξ ονόματος της Επιτροπής (9 Ιουνίου 1997)

Η Επιτροπή έχει διεξαγάγει διαπραγματεύσεις για νέες ευρωμεσογειακές συμφωνίες με ορισμένες χώρες ύστερα από τις ειδικές εντολές που έχουν εγκριθεί από Συμβούλιο. Στις εντολές συμπεριλαμβάνονται οι κατευθυντήριες γραμμές για τις διαπραγματεύσεις σχετικά με τις αγροτικές παραχωρήσεις. Κατά τη διάρκεια των διαπραγματεύσεων η Επιτροπή, προτού προτείνει νέες παραχωρήσεις, εξέτασε προσεκτικά τις ιστορικές ροές εμπορίου και την κατάσταση της εσωτερικής αγοράς. Πρέπει να σημειωθεί ότι οι παραχωρήσεις για τα εσπεριδοειδή γίνονται μέσα στα όρια των ποσοστώσεων των δασμών και ότι οι προτιμησιακές εισαγωγές υπόκεινται σε τιμές εισόδου (οι τιμές εισόδου έχουν μειωθεί για τα μαροκινά και τα ισραηλινά πορτοκάλια). Η Επιτροπή πιστεύει ότι οι παραχωρήσεις που έχουν συμφωνηθεί έως σήμερα με τις μεσογειακές χώρες (Μαρόκο, Ισραήλ, Τυνησία και Παλαιστινιακή Αρχή) θα επιτρέψουν τη συνέχιση των ιστορικών ροών εμπορίου αλλά δεν πρέπει να επηρεάσουν αδικαιολόγητα τις κοινοτικές εισαγωγές εσπεριδοειδών γενικά.

Η οργάνωση αγοράς για τα φρούτα και τα λαχανικά έχει μεταρρυθμιστεί πρόσφατα και προβλέπει διάφορα μέσα υποστήριξης για τους κοινοτικούς παραγωγούς φρούτων και λαχανικών κυρίως μέσω των οργανώσεων παραγωγών. Αυτή η μεταρρύθμιση εφαρμόζεται σήμερα. Η Επιτροπή πιστεύει ότι ένα τέτοιο καθεστώς θα ενισχύσει τον ανταγωνισμό στον τομέα των φρούτων και των λαχανικών και ότι αυτός ο τομέας θα είναι επίσης ικανός να αντιμετωπίσει τον ανταγωνισμό από εισαγόμενα προϊόντα.
ΓΡΑΠΤΗ ΕΡΩΤΗΣΗ E-1890/97 υποβολή: Amedeo Amadeo (NI) προς την Επιτροπή (2 Iουνίου 1997)

Θέμα: Πρόσθετα τροφίμων πλην των χρωστικών και των γλυκαντικών

Το θέμα αφορά την «πρόταση οδηγίας του Ευρωπαϊκού Κοινοβουλίου και του Συμβουλίου περί τροποποιήσεως της οδηγίας 95/2/ΕΚ του Ευρωπαϊκού Κοινοβουλίου και του Συμβουλίου για τα πρόσθετα τροφίμων πλην των χρωστικών και των γλυκαντικών» (εγγρ. COM(96)303 τελικό - 96/0166 COD) ((ΕΕ C 76 της 11.3.1997, σελ. 34. )). Η υπό εξέταση πρόταση σκοπεί να εισαγάγει ορισμένες νέες κατηγορίες τροφίμων στα οποία μπορούν να χρησιμοποιούνται τα επιτρεπόμενα πρόσθετα. Όντως, όταν θα λήξει η προθεσμία για την ενσωμάτωση της οδηγίας, οι κατηγορίες αυτές, παρόλο που έχουν ήδη διατεθεί στο εμπόριο, ενδέχεται να απαγορευθούν, ενώ τα κράτη μέλη θα έχουν απωλέσει τη δυνατότητα να τροποποιήσουν με δική τους πρωτοβουλία τους καταλόγους ή τις λεπτομέρειες χρησιμοποίησης των προσθέτων.

Η πρόταση λαμβάνει επίσης υπόψη της τις πρόσφατες αξιολογήσεις της επιστημονικής επιτροπής για την ανθρώπινη διατροφή, η οποία τάχθηκε υπέρ της χρησιμοποίησης ορισμένων νέων προσθέτων.

Ζητείται οι τροποποιήσεις που συνεπάγονται αλλαγές μόνο σε επίπεδο εφαρμογής να εγκριθούν μέσω μιας διαδικασίας της Επιτροπής με τη συμμετοχή της Μόνιμης Επιτροπής Τροφίμων και μετά από προηγούμενη διαβούλευση με τις διάφορες κοινωνικοοικονομικές πλευρές που θα εκπροσωπούνται στο πλαίσιο της συμβουλευτικής επιτροπής για την ανθρώπινη διατροφή.

Κοινή απάντηση του κ. Bangemann εξ ονόματος της Επιτροπής στις γραπτές ερωτήσεις E-1889/97 και E-1890/97 (26 Ιουνίου 1997)

Σύμφωνα με την οδηγία 89/107/ΕΟΚ, την οδηγία-πλαίσιο για τα πρόσθετα των τροφίμων, το Ευρωπαϊκό Κοινοβούλιο και το Συμβούλιο θεσπίζουν, σύμφωνα με τη διαδικασία της συναπόφασης που θεσπίζεται στο άρθρο 189 β της συνθήκης ΕΚ, τον κατάλογο των μόνων επιτρεπόμενων προσθέτων, τον κατάλογο των τροφίμων στα οποία τα εν λόγω πρόσθετα δύνανται να προστίθενται, τους όρους υπό τους οποίους είναι δυνατή η εν λόγω προσθήκη και, ανάλογα με την περίπτωση, όρια στην τεχνολογική χρήση τους.

Στην πρόσφατη Πράσινη Βίβλο της για τις γενικές αρχές της σχετικής με τα τρόφιμα νομοθεσίας στην Ευρωπαϊκή Ένωση ((COM(97)176. )), η Επιτροπή επεσήμανε ρητά την δυσκολία της διαρκούς ενημέρωσης των σχετικών με τα πρόσθετα διατάξεων ούτως ώστε να λαμβάνεται υπόψιν η τεχνολογική και επιστημονική πρόοδος και ζήτησε τον εν προκειμένω σχολιασμό εκ μέρους όλων των ενδιαφερομένων μερών. Τα σχόλια αυτά θα εξεταστούν στο πλαίσιο των εν εξελίξει οργανικών και διακυβερνητικών συζητήσεων και ίσως οδηγήσουν την Επιτροπή στην υποβολή προτάσεων για την απλούστευση των σχετικών διαδικασιών.
ΓΡΑΠΤΗ ΕΡΩΤΗΣΗ E-1766/97 υποβολή: Nikitas Kaklamanis (UPE) προς την Επιτροπή (27 Μαΐου 1997)

Θέμα: Τοποθέτηση «παγίδων» καυσαερίων στις εξατμίσεις των βαρέων οχημάτων και κοινοτική χρηματοδότηση

Σύμφωνα με δημοσίευμα της ελληνικής εφημερίδας «ΑΘΗΝΑΪΚΗ», το Πρόγραμμα «LIFE» της Ευρωπαϊκής Επιτροπής ενθαρρύνει την τοποθέτηση «παγίδων» στις εξατμίσεις των βαρέων οχημάτων, κάτι που ασφαλώς μειώνει πολύ τους εκπεμπόμενους ρύπους. Μάλιστα στο ίδιο δημοσίευμα αναφέρεται ότι η Επιτροπή χρηματοδοτεί το 50% της σχετικής δαπάνης, ενώ το υπόλοιπο 50% καλύπτει το κράτος-μέλος.

Θα ήθελα να πληροφορηθώ από την Ευρωπαϊκή Επιτροπή τους όρους με τους οποίους κάποιος επαγγελματίας μπορεί να υποβάλει αίτηση για τοποθέτηση «παγίδας» στην εξάτμιση του οχήματός του, καθώς και το πόσες αιτήσεις υπεβλήθησαν από την Ελλάδα και ποιο είναι το ολικό ποσό που δόθηκε σ' αυτή τη χώρα.

Απάντηση της κας Bjerregaard εξ ονόματος της Επιτροπής (4 Ιουλίου 1997)

Η Επιτροπή πληροφορεί το Αξιότιμο Μέλος του Κοινοβουλίου ότι δεν γνωρίζει το δημοσίευμα της ελληνικής εφημερίδας «Αθηναϊκή» επί του θέματος. Επιπλέον, εάν στο πλαίσιο του προγράμματος LIFE 1996 και 1997 έγινε όντως πρόταση έργου σχετικού με «φίλτρα σωματιδίων εκπεμπόμενων από κινητήρες ντίζελ», πάντως μέχρι σήμερα δεν έχει γίνει δεκτό για συγχρηματοδότηση ένα τέτοιο έργο.

Μια τέτοια πρόταση έργου θα μπορούσε ενδεχομένως να χρηματοδοτηθεί από το πρόγραμμα LIFE, υπό τον όρο ότι θα ανταποκρίνεται στα κριτήρια του κανονισμού 1404/96/ΕΚ του Συμβουλίου, της 15ης Ιουλίου 1996 ((ΕΕ L 181 της 20.7.1996. )), περί τροποποιήσεως του κανονισμού 1973/92 σχετικά με τη δημιουργία ενός χρηματοδοτικού μέσου για το περιβάλλον, κυρίως δε στο κριτήριο να έχει καινοτόμο χαρακτήρα και χαρακτήρα επίδειξης, και ότι θα έχει επιλεγεί για συγχρηματοδότηση στο πλαίσιο της διαδικασίας επιλογής της Επιτροπής.

Η χρηματοδοτική συμμετοχή του LIFE είναι 30% των επιλέξιμων δαπανών για τα έργα που αποφέρουν έσοδα, και 50% των δαπανών για άλλες δράσεις.
ΓΡΑΠΤΗ ΕΡΩΤΗΣΗ E-0762/97 υποβολή: Jean-Yves Le Gallou (NI) προς την Επιτροπή (10 Μαρτίου 1997)

Θέμα: Πιστώσεις διοικητικής λειτουργίας των ευρωπαϊκών οργάνων

Δύναται η Επιτροπή να ανακοινώσει το συνολικό ύψος των πιστώσεων που διετέθησαν κατά το 1996 στο κονδύλιο Β5-411:

- για δαπάνες διεξαγωγής μελετών 7

- για δαπάνες διεξαγωγής συνεδριάσεων εμπειρογνωμόνων 7

- για δαπάνες διεξαγωγής διασκέψεων και συνεδριάσεων 7

- για δαπάνες ενημέρωσης και δημοσιεύσεων.

Επίσης, δύναται να προσδιορίσει το μερίδιο εκάστου εξ αυτών των τεσσάρων τύπων δαπανών επί του συνόλου των πιστώσεων που διετέθησαν στο ως άνω κονδύλιο και να δηλώσει εάν θεωρεί αυτή την αναλογία λογική.

Κοινή απάντηση του κ. Liikanen εξ ονόματος της Επιτροπής στις γραπτές ερωτήσεις E-E-0698/97, E-0699/97, E-0700/97, E-0701/97, E-0702/97, E-0703/97, E-0704/97, E-0705/97, E-0706/97, E-0707/97, E-0708/97, E-0709/97, E-0710/97, E-0711/97, E-0712/97, E-0713/97, E-0714/97, E-0715/97, E-0716/97, E-0717/97, E-0718/97, E-0719/97, E-0720/97, E-0721/97, E-0722/97, E-0723/97, E-0724/97, E-0725/97, E-0726/97, E-0727/97, E-0728/97, E-0729/97, E-0730/97, E-0731/97, E-0732/97, E-0733/97, E-0734/97, E-0735/97, E-0736/97, E-0737/97, E-0738/97, E-0739/97, E-0740/97, E-0741/97, E-0742/97, E-0743/97, E-0744/97, E-0745/97, E-0746/97, E-0747/97, E-0748/97, E-0749/97, E-0750/97, E-0751/97, E-0752/97, E-0753/97, E-0754/97, E-0755/97, E-0756/97, E-0757/97, E-0758/97, E-0759/97, E-0760/97, E-0761/97, E-0762/97, E-0763/97, E-0764/97, E-0765/97, E-0766/97, E-0767/97, E-0768/97, E-0769/97, E-0770/97, E-0771/97, E-0772/97, E-0773/97, E-0774/97, E-0775/97, E-0776/97, E-0777/97, E-0778/97, E-0779/97, E-0780/97, E-0781/97, E-0782/97, E-0783/97, E-0784/97, E-0785/97, E-0786/97, E-0787/97, E-0788/97, E-0789/97 και E-0790/97 (5 Μαΐου 1997)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.